18 Daarom dan, net soos dit deur een misdaad vir alle mense tot veroordeling gekom het, so ook is dit deur een daad van geregtigheid vir alle mense tot regverdigmaking van die lewe. 19 Want soos deur die ongehoorsaamheid van die een mens baie tot sondaars gestel is, so sal ook deur die gehoorsaamheid van die Één baie tot regverdiges gestel word. 20 Maar die wet het daar bygekom, sodat die misdaad meer sou word; en waar die sonde meer geword het, het die genade nog meer oorvloedig geword; 21 sodat, soos die sonde geheers het in die dood, so ook die genade kan heers deur die geregtigheid tot die ewige lewe deur Jesus Christus, onse Here.
Laastens, in sy vergelyking tussen Adam met sy sonde en Christus met sy geregtigheid, kom Paulus by die probleem van die wet. Die wet is nie beskou as iets wat help vir verlossing van die wêreld nie, want dit het in die geskiedenis van verlossing verskyn om oortreding uit te wys en die mens aan te hits om sy ongehoorsaamheid te voltooi. Die wet het die hardvogtigheid en sonde van die mens vermeerder. Christus het ons egter nader gebring aan die bron van alle genade en hy het die volheid van sy krag en sy volgehoue geregtigheid aan ons gebied sodat strome van genade na al die woestyne van die wêreld mag vloei. Paul verbly hom en roep blymoedig uit, “As sonde in die verlede deur die dood oor alle mense geheers het, dan is die bose oorheersing nou verby, want genade is as koningin gekroon in ons tyd, en dis gebou op die geregtigheid van God wat bevestig is deur die kruis van Jesus.”
Elke mens het ‘n rede vir dankbaarheid, verligting en lof, want die dood en opstanding van Christus het ‘n nuwe historiese periode vir ons oopgemaak, waar die mag van sonde en die dood oorkom is. Ons sien die ontwikkeling van genade deur die vrug daarvan en deur die ewige lewe. Die volheid van die krag van God werk deur die evangelie in almal wat in Christus glo.